Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ του Συμβουλίου, για την εμπορία των σπόρων προς σπορά (κτηνοτροφικών φυτών, σιτηρών, τεύτλων, ελαιούχων και κλωστικών φυτών) προβλέπει ότι το Συμβούλιο διαπιστώνει το κατά πόσο οι καλλιεργητικοί έλεγχοι των σποροπαραγωγικών καλλιεργειών που διενεργούνται σε τρίτες χώρες πληρούν τους όρους που θεσπίζονται στην κοινοτική νομοθεσία και το κατά πόσο οι σπόροι προς σπορά που παράγονται σε τρίτες χώρες είναι ισοδύναμοι προς τους σπόρους προς σπορά που παράγονται στην Κοινότητα.

Δυνάμει της απόφασης 95/514/ΕΚ του Συμβουλίου, η ισοδυναμία αυτή διαπιστώθηκε σε είκοσι χώρες. Η απόφαση 95/514/ΕΚ λήγει την 31η Δεκεμβρίου 2002.

Με βάση τις πληροφορίες που συγκέντρωσαν οι υπηρεσίες της Επιτροπής στο πλαίσιο της Μόνιμης Επιτροπής Σπόρων προς Σπορά και τις αντίστοιχες που ελήφθησαν από κοινοτικές συγκριτικές δοκιμές, οι χώρες αυτές εξακολουθούν να παρέχουν τις ίδιες εγγυήσεις.

Εξάλλου, κατόπιν επίσημων αιτήσεων που υποβλήθηκαν στην Επιτροπή από την Εσθονία, τη Λεττονία και τη Γιουγκοσλαβία και της εξέτασης των διαθέσιμων εγγράφων τεκμηρίωσης, οι υπηρεσίες της Επιτροπής είναι ικανοποιημένες, όσον αφορά την ικανότητα των τριών αυτών χωρών να παράγουν σπόρους προς σπορά ισοδύναμους προς τους σπόρους προς σπορά που παράγονται στην Κοινότητα.

Με την παρούσα πρόταση παρατείνεται η ισοδυναμία, έως την 31η Δεκεμβρίου 2007, για όλες τις τρίτες χώρες που αναφέρονται στην απόφαση 95/514/ΕΚ (εκτός από την Ελβετία, η οποία καλύπτεται από την 1η Ιουνίου 2002 από τη "Συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων"), και προστίθενται η Εσθονία, η Λεττονία και η Γιουγκοσλαβία.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών [1] και, ιδίως, το άρθρο 16 παράγραφος 1,

[1] ΕΕ 125 της 11.7.1966, σ. 2298/66. Οδηγία όπως τροποποιήθηκε τελευταία από την οδηγία 2001/64/ΕΚ (ΕΕ L 234 της 1.9.2001, σ. 60).

την οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων δημητριακών προς σπορά [2] και, ιδίως, το άρθρο 16 παράγραφος 1,

[2] ΕΕ 125 της 11.7.1966, σ. 1309/66. Οδηγία όπως τροποποιήθηκε τελευταία από την οδηγία 2001/64/ΕΚ (ΕΕ L 134 της 1.9.2001, σ. 60).

την οδηγία 2002/54/ΕΟΚ του Συμβουλίου της 14ης Ιουνίου 1966 περί εμπορίας σπόρων τεύτλων προς σπορά [3] και, ιδίως, το άρθρο 23 παράγραφος 1,

[3] ΕΕ L 193 της 20.7.2002, σ. 12.

την οδηγία 2002/57/ΕΟΚ του Συμβουλίου της 30ής Ιουνίου 1969 περί εμπορίας σπόρων προς σπορά των ελαιούχων και κλωστικών φυτών [4], και ιδίως το άρθρο 20 παράγραφος 1,

[4] ΕΕ L 193 της 20.7.2002, σ. 74. Οδηγία όπως τροποποιήθηκε τελευταία από την οδηγία 2002/68/ΕΚ (ΕΕ L 195 της 24.7.2002, σ. 32.

την πρόταση της Επιτροπής,

Εκτιμώντας τα εξής:

(1) Οι κανόνες για τον επίσημο έλεγχο των σπόρων προς σπορά στην Αργεντινή, την Αυστραλία, τη Βουλγαρία, τον Καναδά, τη Χιλή, την Τσεχική Δημοκρατία, την Εσθονία, την Κροατία, την Ουγγαρία, το Ισραήλ, τη Λεττονία, το Μαρόκο, τη Νέα Ζηλανδία, την Πολωνία, τη Ρουμανία, τη Σλοβενία, τη Σλοβακία, την Τουρκία, τις Ηνωμένες Πολιτείες της Αμερικής, την Ουρουγουάη, τη Γιουγκοσλαβία και τη Νότιο Αφρική προβλέπουν επίσημους καλλιεργητικούς ελέγχους που πρέπει να διενεργούνται κατά τη διάρκεια της περιόδου παραγωγής των σπόρων προς σπορά.

(2) Οι προαναφερόμενοι κανόνες προβλέπουν καταρχήν ότι οι σπόροι προς σπορά πρέπει να πιστοποιούνται επίσημα και οι συσκευασίες τους να σφραγίζονται επίσημα σύμφωνα με τα συστήματα του ΟΟΣΑ για την πιστοποίηση των ποικιλιών των σπόρων προς σπορά που προορίζονται για διεθνές εμπόριο. Οι κανόνες αυτοί προβλέπουν επίσης δειγματοληψίες και δοκιμές των σπόρων προς σπορά σύμφωνα με τις μεθόδους της Διεθνούς Ένωσης Δοκιμών Σπόρων προς Σπορά ('ISTA') ή, όταν είναι σκόπιμο, σύμφωνα με τους κανόνες της Ένωσης Επίσημων Αναλυτών Σπόρων προς Σπορά (AOSA).

(3) Η εξέταση αυτών των κανόνων και του τρόπου με τον οποίο εφαρμόζονται σ´αυτές τις τρίτες χώρες έδειξε ότι οι καλλιεργητικοί έλεγχοι των σποροπαραγωγικών καλλιεργειών πληρούν τους όρους που θεσπίζονται στις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ. Οι εθνικές διατάξεις που διέπουν τους σπόρους προς σπορά που συγκομίζονται και ελέγχονται σ´αυτές τις χώρες παρέχουν τις ίδιες εγγυήσεις, όσον αφορά τα χαρακτηριστικά των σπόρων προς σπορά και τις ρυθμίσεις για την εξέτασή τους, για την εξασφάλιση της αναγνώρισης των σπόρων προς σπορά, για τη σήμανση και για τον έλεγχό τους, με τις διατάξεις που εφαρμόζονται στους σπόρους προς σπορά οι οποίοι συγκομίζονται και ελέγχονται εντός της Κοινότητας, με την προϋπόθεση ότι πληρούνται επιπλέον όροι για τις σποροπαραγωγικές καλλιέργειες και τους παραγόμενους σπόρους προς σπορά, ιδίως όσον αφορά την επισήμανση των συσκευασιών.

(4) Η απόφαση 95/514/ΕΚ του Συμβουλίου, της 29ης Νοεμβρίου 1995, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες [5] προβλέπει ότι, για μια περιορισμένη χρονική περίοδο, οι καλλιεργητικοί έλεγχοι που διενεργούνται σε ορισμένες τρίτες χώρες σε σποροπαραγωγικές καλλιέργειες ορισμένων ειδών θεωρούνται ισοδύναμοι με τους καλλιεργητικούς ελέγχους που διενεργούνται σύμφωνα με την κοινοτική νομοθεσία και ότι οι σπόροι προς σπορά ορισμένων ειδών που παράγονται σε αυτές τις χώρες θεωρούνται ισοδύναμοι με τους σπόρους προς σπορά που παράγονται σύμφωνα με την κοινοτική νομοθεσία.

[5] EE L 296 της 9.12.1995, σ. 13 Απόφαση όπως τροποποιήθηκε τελευταία από την απόφαση 2002/276/ΕΚ (ΕΕ L 96 της 13.4.2002, σ. 28).

(5) Δεδομένου ότι η απόφαση 95/514/ΕΚ λήγει την 31η Δεκεμβρίου 2002, πρέπει να θεσπιστεί νέα απόφαση της οποίας το πεδίο εφαρμογής θα επεκταθεί ώστε να συμπεριλάβει την Εσθονία, τη Λεττονία και τη Γιουγκοσλαβία.

(6) Ως εκ τούτου, είναι σκόπιμο να περιοριστεί σε πέντε έτη η ισχύς της ισοδυναμίας στο πλαίσιο της παρούσας απόφασης.

(7) Πρέπει να θεσπιστούν ορισμένες τροποποιήσεις των παραρτημάτων της παρούσας απόφασης σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [6],

[6] ΕΕ L 184 της 17.7.1999, σ. 23.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι καλλιεργητικοί έλεγχοι των σποροπαραγωγικών καλλιεργειών των ειδών που προσδιορίζονται στο παράρτημα Ι, οι οποίοι διενεργούνται στις τρίτες χώρες και απαριθμούνται στο εν λόγω παράρτημα, θεωρούνται ισοδύναμοι προς τους καλλιεργητικούς ελέγχους που διενεργούνται σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ, εφόσον:

α) διενεργούνται επισήμως από τις αρχές που απαριθμούνται στο παράρτημα Ι ή υπό την επίσημη επίβλεψη των αρχών αυτών,

β) πληρούν τις προϋποθέσεις που καθορίζονται στο μέρος Α του παραρτήματος ΙΙ της παρούσας απόφασης.

Άρθρο 2

Οι σπόροι των ειδών που προοσδιορίζονται στο παράρτημα Ι, οι οποίοι παράγονται στις τρίτες χώρες που απαρριθμούνται στο εν λόγω παράρτημα και πιστοποιούνται επίσημα από τις αρχές που απαριθμούνται στο εν λόγω παράρτημα θεωρούνται ισοδύναμοι με τους σπόρους που είναι σύμφωνοι με τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ, εάν πληρούν τις προϋποθέσεις που καθορίζονται στο μέρος Β του παραρτήματος ΙΙ της παρούσας απόφασης.

Άρθρο 3

1. Εφόσον η 'αλλαγή ετικέτας και του συστήματος σφράγισης', όπως αναφέρεται στα συστήματα του Οργανισμού Οικονομικής Συνεργασίας και Ανάπτυξης (ΟΟΣΑ), πραγματοποιείται στην Κοινότητα, εφαρμόζονται, τηρουμένων των αναλογιών, οι οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ, όσον αφορά την εκ νέου σφράγιση των συσκευασιών σπόρων προς σπορά που έχουν παραχθεί στην Κοινότητα.

Το πρώτο εδάφιο εφαρμόζεται με την επιφύλαξη των κανόνων του ΟΟΣΑ που διέπουν τις εργασίες αυτές.

2. Η χρήση των ετικετών ΕΚ για το σκοπό αυτό απαγορεύεται, εκτός αν πρόκειται για τα ακόλουθα είδη συσκευασιών σπόρων προς σπορά, για τα οποία μπορούν να χρησιμοποιούνται ετικέτες ΕΚ:

α) συσκευασίες που περιέχουν μείγμα σπόρων από δύο τουλάχιστον συσκευασίες σπόρων της ίδιας ποικιλίας και της ίδιας κατηγορίας, και που τουλάχιστον μία από τις αρχικές συσκευασίες περιείχε σπόρους παραγωγής ΕΚ και έφερε ετικέτα σύμφωνα με τις απαιτήσεις της ΕΚ, εφόσον:

i) οι σπόροι προς σπορά μιας ή περισσότερων από τις μερίδες που αποτελούν το μείγμα δεν πληρούσαν πριν από λήξη τα πρότυπα ΕΚ ή άλλους όρους όσον αφορά τη βλάστηση,

ii) το μείγμα είναι ομοιογενές, και

iii) στην ετικέτα υπάρχει ένδειξη κάθε χώρας παραγωγής.

β) μικρές συσκευασίες ΕΚ, όπως ορίζονται στις οδηγίες 66/401/ΕΟΚ ή 2002/54/ΕΚ.

Άρθρο 4

Οι τροποποιήσεις των παραρτημάτων, εξαιρουμένων αυτών που αφορούν τη στήλη 1 του πίνακα του παραρτήματος Ι, θεσπίζονται σύμφωνα με τη διαδικασία που καθορίζεται στο άρθρο 5.

Άρθρο 5

1. Η Επιτροπή επικουρείται από την Μόνιμη Επιτροπή Σπόρων προς Σπορά και Πολλαπλασιαστικού Υλικού Γεωργικών, Δενδροκηπευτικών και Δασικών Φυτών προς φύτευση.

2. Στις περιπτώσεις που γίνεται αναφορά στην παρούσα παράγραφο εφαρμόζονται τα άρθρα 4 και 7 της απόφασης 1999/468/ΕΚ.

Η περίοδος που προβλέπεται από το άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.

Άρθρο 6

Η παρούσα απόφαση εφαρμόζεται από την 1η Ιανουαρίου 2003 έως τις 31 Δεκεμβρίου 2007.

Άρθρο 7

Η παρoύσα απόφαση απευθύvεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Χώρες, αρχές και είδη

>ΘΕΣΗ ΠIΝΑΚΑ>

ΠΑΡΑΡΤΗΜΑ II

A. Προϋποθέσεις σχετικά με τους καλλιεργητικούς ελέγχους σε σποροπαραγωγικές καλλιέργειες που διενεργούνται σε τρίτες χώρες 1.

1. Οι καλλιεργητικοί έλεγχοι πρέπει να πραγματοποιούνται σύμφωνα με τους εθνικούς κανόνες για την εφαρμογή των συστημάτων του ΟΟΣΑ για την πιστοποίηση της ποικιλίας των σπόρων που προορίζονται για το διεθνές εμπόριο, ήτοι των ακόλουθων σπόρων:

- σπόροι ζαχαρότευτλων και σπόροι κτηνοτροφικών τεύτλων, στην περίπτωση των σπόρων Beta vulgaris που αναφέρονται στην οδηγία 2002/54/ΕΟΚ,

- σπόροι ποωδών και ψυχανθών, στην περίπτωση των ειδών που αναφέρονται στην οδηγία 66/401/ΕΟΚ

- σπόροι σταυρανθών και σπόροι άλλων ελαιούχων και κλωστικών φυτών, στην περίπτωση των ειδών που αναφέρονται στις οδηγίες 66/401/ΕΟΚ και 2002/57/ΕΚ

- σπόροι δημητριακών, στην περίπτωση των σπόρων των ειδών που αναφέρονται στην οδηγία 66/402/ΕΟΚ, εκτός από τους σπόρους Zea mays και Sorghum spp.,

- σπόροι αραβοσίτου και sorghum, στην περίπτωση των σπόρων Zea mays και Sorghum spp., που αναφέρονται στην οδηγία 66/402/ΕΟΚ.

2. Οι σπόροι που δεν έχουν πιστοποιηθεί τελικά πρέπει να συσκευάζονται σε επίσημα κλειστές συσκευασίες οι οποίες φέρουν ειδική ετικέτα που προβλέπεται για αυτόν τον σκοπό από τον ΟΟΣΑ.

3. Οι σπόροι που δεν έχουν πιστοποιηθεί τελικά πρέπει να συνοδεύονται, με την επιφύλαξη του πιστοποιητικού που προβλέπεται από τα συστήματα του ΟΟΣΑ, από ένα επίσημο πιστοποιητικό που περιλαμβάνει τα ακόλουθα στοιχεία:

- έναν αριθμό αναφοράς των σπόρων που χρησιμοποιήθηκαν για τη σπορά του αγρού και το όνομα του κράτους μέλους ή της τρίτης χώρας που έχουν πιστοποιήσει αυτό το σπόρο,

- την καλλιεργηθείσα έκταση,

- την ποσότητα σπόρων,

- τη διαβεβαίωση ότι έχουν τηρηθεί οι προϋποθέσεις τις οποίες πρέπει να πληρούν οι καλλιέργειες από τις οποίες προέρχονται οι σπόροι.

B. Προϋποθέσεις σχετικά με τους σπόρους προς σπορά που παράγονται σε τρίτες χώρες

1. Οι σπόροι προς σπορά πιστοποιούνται επίσημα και οι συσκευασίες τους σφραγίζονται επίσημα και διατίθενται στο εμπόριο σύμφωνα με τους εθνικούς κανόνες για την εφαρμογή των συστημάτων του ΟΟΣΑ για την πιστοποίηση των ποικιλιών των σπόρων προς σπορά που προορίζονται για το διεθνές εμπόριο ως ακολούθως.οι σπορομερίδες πρέπει να συνοδεύονται από τα πιστοποιητικά που απαιτούνται από αυτά τα συστήματα του ΟΟΣΑ:

- σπόροι ζαχαρότευτλων και σπόροι κτηνοτροφικών τεύτλων, στην περίπτωση των σπόρων Beta vulgaris που αναφέρονται στην οδηγία 2002/54/ΕΟΚ,

- σπόροι ποωδών και ψυχανθών, στην περίπτωση των ειδών που αναφέρονται στην οδηγία 66/401/ΕΟΚ,

- σπόροι σταυρανθών και σπόροι άλλων ελαιούχων και κλωστικών φυτών, στην περίπτωση των ειδών που αναφέρονται στις οδηγίες 66/401/ΕΟΚ και 2002/57/ΕΚ,

- σπόροι δημητριακών, στην περίπτωση των σπόρων των ειδών που αναφέρονται στην οδηγία 66/402/ΕΟΚ, εκτός από τους σπόρους Zea mays και Sorghum spp.,

- σπόροι αραβοσίτου και sorghum, στην περίπτωση των σπόρων Zea mays και Sorghum spp., που αναφέρονται στην οδηγία 66/402/ΕΟΚ.

Εξάλλου, οι σπόροι πρέπει να πληρούν τις προϋποθέσεις των κοινοτικών κανόνων, εκτός από εκείνες που αφορούν την ταυτότητα και την καθαρότητα της ποικιλίας.

2. Οι σπόροι προς σπορά πρέπει να πληρούν τις ακόλουθες προϋποθέσεις:

2.1. Οι προϋποθέσεις τις οποίες πρέπει να πληρούν οι σπόροι, σύμφωνα με το δεύτερο εδάφιο της παραγράφου 1, περιλαμβάνονται στις ακόλουθες οδηγίες:

- Οδηγία 66/401/ΕΟΚ, παράρτημα II

- Οδηγία 66/402/ΕΟΚ, παράρτημα II

- Οδηγία 2002/54/ΕΚ, παράρτημα I (B)

- Οδηγία 2002/57/ΕΚ, παράρτημα II

2.2. Για τους σκοπούς της εξέτασης που πραγματοποιείται προκειμένου να διαπιστωθεί η τήρηση των ανωτέρω προϋποθέσεων, τα δείγματα λαμβάνονται επίσημα σύμφωνα με τους κανόνες του ISTA και το βάρος τους είναι σύμφωνο με το βάρος που προβλέπεται από τις μεθόδους αυτές, αφού ληφθούν υπόψη τα οριζόμενα στις ακόλουθες οδηγίες:

- Οδηγία 66/401/ΕΟΚ, παράρτημα ΙΙΙ, στήλες 3 και 4,

- Οδηγία 66/402/ΕΟΚ, παράρτημα ΙΙΙ, στήλες 3 και 4,

- Οδηγία 2002/54/ΕΚ, παράρτημα II, δεύτερη γραμμή,

- Οδηγία 2002/57/ΕΚ, παράρτημα III, στήλες 3 και 4,

2.3. Η εξέταση διενεργείται επισήμως σύμφωνα με τους κανόνες του ISTA.

2.4. Κατά παρέκκλιση των εδαφίων 2.2 και 2.3, η δειγματοληψία και οι δοκιμές των σπόρων προς σπορά μπορούν να εκτελούνται σύμφωνα με την "πειραματική παρέκκλιση για τη δειγματοληψία και την ανάλυση σπόρων προς σπορά" που καθορίζονται στο παράρτημα V (A) της απόφασης που θεσπίστηκε στις 28 Σεπτεμβρίου 2000 από το συμβούλιο του ΟΟΣΑ για τα συστήματα του ΟΟΣΑ για την πιστοποίηση των ποικιλιών ή των ελέγχων των σπόρων προς σπορά που προορίζονται για το διεθνές εμπόριο.

3. Οι σπόροι πρέπει να πληρούν τις ακόλουθες πρόσθετες προϋποθέσεις, όσον αφορά τη σήμανση των συσκευασιών:

3.1. Πρέπει να παρέχονται οι ακόλουθες ενδείξεις:

- μνεία ότι οι σπόροι πληρούν τις προϋποθέσεις των κοινοτικών κανόνων εκτός από αυτές που αφορούν την ταυτότητα και την καθαρότητα της ποικιλίας, η οποία διατυπώνεται ως εξής: «Ο σπόρος ανταποκρίνεται στους κανόνες και τις προδιαγραφές ΕΚ»,

- μνεία ότι πραγματοποιήθηκαν δειγματοληπτικός έλεγχος και δοκιμές των σπόρων σύμφωνα με τις χρησιμοποιούμενες διεθνείς μεθόδους, η οποία διατυπώνεται ως εξής: «Δειγματοληψία και ανάλυση σύμφωνα με τους κανόνες του ISTA για το πορτοκαλί ή πράσινο δελτίο από...» (όνομα ή αρχικά του κέντρου ελέγχου σπόρων ISTA),

- η ημερομηνία της επίσημης σφράγισης,

- αν οι σπορομερίδες έχουν αποτελέσει αντικείμενο αλλαγής ετικέτας και συστήματος σφράγισης, κατά την έννοια των συστημάτων του ΟΟΣΑ: μνεία, επίσης, ότι η εργασία αυτή έλαβε χώρα, μνεία της πιο πρόσφατης ημερομηνίας της αλλαγής του συστήματος σφράγισης και μνεία των αρμόδιων αρχών,

- το όνομα της χώρας παραγωγής,

- το δηλωθέν καθαρό ή μεικτό βάρος ή ο δηλωθείς αριθμός καθαρών σπόρων ή, στην περίπτωση σπόρων τεύτλων, ο αριθμός σπόρων προς σπορά, συγκαρπιών, και

- όταν δηλώνεται το βάρος και τα χρησιμοποιηθέντα κοκκώδη φυτοφάρμακα, υλικά κουφετοποιήσεως ή άλλα στερεά προσθετικά: μνεία του είδους των προσθετικών, καθώς και της κατά προσέγγιση αναλογίας μεταξύ του βάρους των καθαρών σπόρων και του συνολικού βάρους.

Οι ενδείξεις αυτές μπορούν να αναφέρονται είτε επάνω στην ετικέτα του ΟΟΣΑ είτε επάνω σε πρόσθετη επίσημη ετικέτα, η οποία αναφέρει το όνομα της υπηρεσίας και της χώρας. Οι τυχόν ετικέτες του προμηθευτή συντάσσονται έτσι ώστε να μην υπάρχει δυνατότητα σύγχυσης με την επίσημη πρόσθετη ετικέτα.

3.2. Στην περίπτωση σπόρων προς σπορά ποικιλίας η οποία έχει υποστεί γενετική τροποποίηση, τυχόν ετικέτα ή έγγραφο, επίσημο ή διαφορετικής φύσεως, το οποίο επικολλάται ή συνοδεύει την παρτίδα σπόρων προς σπορά, πρέπει να αναφέρει ευκρινώς ότι η ποικιλία έχει υποστεί γενετική τροποποίηση και να προβλέπει οποιαδήποτε άλλη πληροφορία καθορίζεται στις απαιτούμενες βάσει του κοινοτικού δικαίου διαδικασίες εξουσιοδότησης."

3.3. Μια επίσημη σημείωση η οποία τοποθετείται στο εσωτερικό της συσκευασίας και αναφέρει τουλάχιστον τον αριθμό αναφοράς της σπορομερίδας, το είδος και την ποικιλία. Εξάλλου, στην περίπτωση σπόρων προς σπορά τεύτλων, αναφέρεται, ενδεχομένως, αν πρόκειται για μονόσπερμους σπόρους προς σπορά ή για σπόρους προς σπορά ακριβείας.

Η σημείωση αυτή δεν είναι απαραίτητη εάν οι ελάχιστες πληροφορίες είναι γραμμένες με ανεξίτηλα γράμματα επί της συσκευασίας, ή εάν χρησιμοποιείται αυτοκόλλητη ετικέτα ή ετικέτα από υλικό που δεν σχίζεται.

3.4. Κάθε τυχόν χημική επεξεργασία των σπόρων και η δραστική ουσία δηλώνονται είτε επάνω στην επίσημη ετικέτα είτε επάνω σε ειδική ετικέτα, καθώς και επί της συσκευασίας ή στο εσωτερικό αυτής.

3.5. Όλες οι απαραίτητες ενδείξεις για τις επίσημες ετικέτες, τις επίσημες σημειώσεις και τις συσκευασίες διατυπώνονται σε μία τουλάχιστον από τις επίσημες γλώσσες της Κοινότητας.

4. Οι σπορομερίδες συνοδεύονται από πορτοκαλί ή πράσινο δελτίο του ISTA, με πληροφορίες σχετικά με τις προϋποθέσεις που αναφέρονται στην παράγραφο 2.

5. Στην περίπτωση βασικών σπόρων ποικιλιών, η επιλογή διατήρησης των οποίων πραγματοποιείται αποκλειστικά στην Κοινότητα, οι σπόροι των προγενέστερων γενεών παράγονται στην Κοινότητα.

Σε περίπτωση βασικών σπόρων άλλων ποικιλιών, οι σπόροι των προγενεστέρων γενεών πρέπει να έχουν παραχθεί υπό την ευθύνη των προσώπων που είναι αρμόδια για την επιλογή διατήρησης, που αναφέρεται στον κοινό κατάλογο των ποικιλιών γεωργικών φυτών είτε εντός της Κοινότητας είτε σε μια τρίτη χώρα στην οποία έχει χορηγηθεί, δυνάμει της απόφασης 97/788/ΕΚ [7], η ισοδυναμία των ελέγχων διατηρητέων ποικιλιών που διενεργούνται σε τρίτες χώρες.

[7] ΕΕ L 322 της 25.11.1997, σ. 39. Απόφαση όπως τροποποιήθηκε τελευταία από την απόφαση 2002/580/ΕΚ (ΕΕ L 184 της 13.7.2002, σ. 26).

6. Οι βασικοί σπόροι έχουν παραχθεί και ελεγχθεί και πιστοποιηθεί επίσημα:

- είτε εντός της Κοινότητας, ή

- σε τρίτη χώρα, η οποία απολαύει της ισοδυναμίας, βάσει της παρούσας απόφασης, για την παραγωγή βασικών σπόρων των σχετικών ειδών, εφόσον προέρχονται από σπόρους που έχουν παραχθεί σύμφωνα με την παράγραφο 5.

7. Στην περίπτωση του Καναδά και των Ηνωμένων Πολιτειών της Αμερικής, κατά παρέκκλιση:

- της παραγράφου 2.2 και 2.3,

- της παραγράφου 3.1 δεύτερη περίπτωση και

- της παραγράφου 4,

η δειγματοληψία, η δοκιμή και η έκδοση πιστοποιητικών ανάλυσης των σπόρων επιτρέπεται να διενεργούνται από επισήμως αναγνωρισμένα εργαστήρια δοκιμών σπόρων προς σπορά σύμφωνα με τους κανόνες της AOSA. Στην περίπτωση αυτή:

- πρέπει να αναφέρεται η ακόλουθη μνεία στην παράγραφο 3.1.: "Ελήφθησαν δείγματα και αναλύθηκαν σύμφωνα με την AOSA από ..." (όνομα ή αρχικά του επισήμως αναγνωρισμένου εργαστηρίου δοκιμών σπόρων προς σπορά), και

- τα πιστοποιητικά που απαιτούνται δυνάμει της παραγράφου 4 πρέπει να εκδίδονται από το επισήμως αναγνωρισμένο εργαστήριο δοκιμών σπόρων προς σπορά υπό την ευθύνη των αρχών που απαριθμούνται στο παράρτημα Ι.